На основу члана 29. став 1. тачка 11. и члана 43. став 1. тачка 12. Закона о смањењу ризика од катастрофа и управљању у ванредним ситуацијама („Сл.гласник РС“, број 87/2018), члана 13. и 16. Уредбе о саставу и начину рада штабова за ванредне ситуације („Сл.гласник РС“,бр.27/2020) и члана 4. став 1 . тачка 11. Одлуке о организацији и функционисању цивилне заштите на територији општине Кладово број 820-1/2021-I од 05.03.2021. године, Скупштина општине Кладово на седници одржаној дана 20.04.2023.године  у с в о ј и л а  ј е 
И З В Е Ш Т А Ј   О   Р А Д У 
ОПШТИНСКОГ ШТАБА ЗА ВАНРЕДНЕ СИТУАЦИЈЕ ОПШТИНЕ КЛАДОВО (ОпШВС Кладово) ЗА 2022.ГОДИНУ.
              Општински штаб за ванредне ситуације општине Кладово је у 2022. години имао низ активности које су биле везане за послове смањења ризика од катастрофа и управљања ванредним ситуацијама на територији општине Кладово. 

У 2022. години, ОпШВС Кладово је одржао укупно 2 седнице, од којих је 1 седнице била редовнa, док је 1 била ванреднa. Од укупног броја седница 1 је одржана у заседању, док је друга седница одржана телефонским путем. На седницама Штаба је укупно донета 1 препорука и 1 закључак. 
 
Током 2022. године није било проглашених ванредних ситуација на територији општине Кладово, нити додатног ангажовања механизације.

Рад на седницама Општинског штаба
 
Прва седница 

Прва седница у години је била ванредна и одржана је 14.10.2022. године. Ова седница је сазвана и одржана телефонским путем (путем Вибер групе), у циљу доношења одлука које су биле неопходне у вези одлагања почетка грејне сезоне. На седници је донет и један Закључак којим је одређено лице за праћење стања.

 
Друга седница
 
Дана 17.11.2022. године одржана је редовна седница Општинског штаба на којој су се разматрали извештаји јавних служби о стању, спремности и  припремама за наилазећи зимски период на територији општине Кладово. На овој седници су руководиоци свих служби поднели усмени или писмени извештај о спремности за надолазећи зимски период, на основу чега је направљен план активности и подељени су конкретни задаци за деловање на терену. Такође, на седници је усвојена и препорука, којом је управљачу локалних путева ЈП „Комуналац“ препоручено да приликом већих количина падавина припреми механизацију за деловање, посебно у брдско-планинском пределу општине.

 
Остале активности
  
Што се тиче нормативно-правне регулативе, у току претходне године су, у складу са Законом о смањењу ризика од катастрофа и управљању ванредним ситуацијама и подзаконским актима, обављани послови у вези усклађивања аката Штаба. Такође, на основу дате сагласности МУП-а, Општинско веће општине Кладово усвојило је План заштите и спасавања општине Кладово. Исто тако, током 2022. године израђена је нова Процена ризика од катастрофа општине Кладово, на коју је Одељење за ванредне ситуације у Бору дало позитивно мишљење-сагласност.
 
  У складу са Споразумом о заједничком учешћу на изградњи и експлоатацији система за обавештавање и узбуњивање између Огранка ХЕ „Ђердап“ и општине Кладово а након завршетка изградње система, током 2022. године настављено је константно извођење фунционалних проба сваке прве среде у месецу.

